Juana Manuela Gorriti twieldet fil-15 ta' Ġunju 1818 f'Horcones, Salta, l-Arġentina, f'familja tat-tajjeb ta' dixxendenza Spanjola. Hija bdiet l-edukazzjoni tagħha f'kunvent, iżda ma setgħetx tissaporti d-dixxiplina u telqet. Kienet qarrejja akkanita u kurjuża u ħadet vantaġġ mil-librerija tal-familja u mill-istejjer li s-sefturi kienu jgħidulha. B'rieħet hekk hija saret mara b'livell għoli ta' tagħlim għal żmienha, anke jekk kienet differenti u diżorganizzata. Fil-kunflitti li ġew wara l-indipendenza ta' pajjiżha, missier Gorriti, José Ignacio de Gorriti (1770-1835) kien favur l-Unitarji, u l-familja kellha taħrab wara r-rebħa tal-Federalisti. Il-familja marret tgħix f'Tarija, il-Bolivja. Hemmhekk Gorriti ltaqgħet ma' Manuel Isidro Belzú (1808-1865), fizzjal fl-armata, iżżewġu u kellhom żewġ ulied bniet: Edelmira u Mercedes. Iż-żwieġ kien vjolenti, u l-koppja sseparaw xi snin wara. Sadanittant, Belzú sar il-President tal-Bolivja permezz ta' kolp ta' stat. Gorriti rrifjutat li tmur tgħix miegħu u marret tgħix f'Lima, il-Perù, fejn fetħet skola għat-tfal subien u bniet, u skola għal tfajliet żgħażagħ. Hemmhekk bdiet tikteb u, fl-1845, ippubblikat l-ewwel storja, 'La Quena'. Minn hawn 'il quddiem l-attività ta' Gorriti qatt ma naqset. Hija ħolqot il-Velades Literarias –laqgħat soċjali f'darha – fejn ħafna mill-intellettwali Peruvjani ta' żmienha, bħal Clorinda Metto de Turner (1852-1909) u Ricardo Palma (1833-1919), kienu jiltaqgħu. Matul ħajjitha hija kompliet tikteb, teditja diversi rivisti, u fetħet aktar skejjel. Gorriti rabbiet iż-żewġ uliedha u żewġt itfal oħra, Clorinda u Julio, li kellha minn relazzjoni barra ż-żwieġ. Hija kienet vjaġġatura bla serħan, u fil-vjaġġi tagħha żaret l-Arġentina diversi drabi wara li ngħatat pensjoni bħala bint Ġeneral tal-Indipendenza. Fl-Arġentina ppubblikat rivisti u stejjer, u fetħet il-Veladas Literarias imma, minkejja l-kundizzjoni biex tgħix fil-pajjiż jekk trid tibqa' tieħu l-pensjoni, marret ħafna drabi l-Perù. Il-ħajja tagħha kienet novellistika kif juri l-ktieb ta' Martha Mercader (1926-2010), Juanamanuela muchamujer. Hija kienet mara avvanzata għaż-żmien li għexet fih, u rrispettata minkejja l-imġiba mhix konvenzjonali tagħha. Hija rabbiet it-tfal illeġittmi tagħha, u tkellmet fil-miftuħ dwarhom, kienet diplomatika u evitat twarrib soċjali minkejja l-modi kontroversjali tagħha. Prova tajba tal-aċċettazzjoni tagħha huwa l-fatt li familji sinjuri bagħtu lil uliedhom fl-iskejjel tagħha, u l-kitbiet tagħha kienu ppubblikati. Ħafna mix-xogħol letterarju bikri tagħha kien miġbur f'żewġ volumi: Sueños y realidades (1865) u Panoramas de la vide (1876). Dawn kienu xogħlijiet ta' stejjer, memorji u bijografiji. Hija ppubblikat ukoll bijografija tal-Ġeneral Dionisio de Puch (1804-1873), u l-ktieb tat-tisjir Cucina Ecléctica (1890). Ħafna mill-istejjer tagħha huma dwar il-mara. L-eroji tagħha huma nisa li jieħdu kontroll tad-destin tagħhom; drabi oħrajn, il-karattri femminili huma vvittimizzati mill-irġiel, mill-ġlied politiku u militari li fih in-nisa ta' spiss jilagħbu l-parti ta' medjaturi. F'termini soċjali hija dehret tiddefendi l-konfini ta' razza u klassi, kontra żwiġijiet imħalltin, iżda hija wriet fehma ħanina lejn il-klassi baxxa, l-isfruttati, l-Indjani u s-Suwed. Juana Gorriti mietet fis-6 ta' Novembru 1892 fi Buenos Aires, l-Arġentina.